Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. punktu

(2021/C 83/10)

Šis paziņojums publicēts saskaņā ar Komisijas Deleģētās regulas (ES) 2019/33 (1) 17. panta 5. punktu.

PAZIŅOJUMS PAR VIENOTAJĀ DOKUMENTĀ IZDARĪTU STANDARTA GROZĪJUMU

“CROZES-HERMITAGE / CROZES-ERMITAGE”

PDO-FR-A0389-AM01

Paziņojuma datums: 14.12.2020.

APSTIPRINĀTĀ GROZĪJUMA APRAKSTS UN PAMATOJUMS

1. Ģeogrāfiskais apgabals un tiešās apkaimes apgabals

Tiek veikts redakcionāls labojums vienas pašvaldības nosaukumā to pašvaldību teritoriju uzskaitījumā, kas veido ar aizsargāto cilmes vietas nosaukumu “Crozes-Hermitage” apzīmēto vīnu ražošanas apgabalu, proti, Dromas (Drôme) departamenta Veaunes pašvaldības nosaukums tiek atjaunināts un aizstāts ar nosaukumu Mercurol-Veaunes.

Ģeogrāfiskā apgabala aprakstu papildina ar atsauci uz datumu, kad kompetentā valsts iestāde ir apstiprinājusi ģeogrāfisko apgabalu.

Tiek pievienota atsauce uz valsts administratīvi teritoriālo vienību klasifikatora 2019. gada redakciju, lai varētu ģeogrāfiskā apgabala robežas juridiski saistošā veidā noteikt, atsaucoties uz administratīvi teritoriālo vienību oficiālā klasifikatora 2019. gada redakciju, kas ir valsts atsauces dokuments, kuru izdod Valsts statistikas un ekonomisko pētījumu institūts (INSEE).

2. Saikne ar ģeogrāfisko apgabalu

Ar aizsargāto cilmes vietas nosaukumu “Crozes-Hermitage” apzīmētā produkta specifikācijas I nodaļas X sadaļas 1. punkta b) apakšpunktā “Saiknes veidošanā ietilpstošo cilvēkfaktoru apraksts” tiek atjaunināti skaitliskie dati, kas ietverti pēdējās divās daļās:

“XX gadsimta 90. gados situācija mainījās un ražotāji saprata, ka nepieciešams vīndārzus pārvietot uz kvalitatīvāku zemi. Šis darbs ilga 10 gadus, līdz 1989. gada jūnijā tika apstiprināti jaunatlasītie zemes gabali, no kuriem iegūst vīnogas. Tādējādi ražošanas potenciāls samazinājās, jo agrāko 4 800 hektāru vietā tagad varēja izmantot vien 3 200 hektārus.

2019. gadā “Crozes-Hermitage” bija nozīmīgākais kontrolētais cilmes vietas nosaukums “Côtes du Rhône” reģiona ziemeļu daļā – tā vidējais produkcijas apjoms gadā bija 80 400 hektolitru, izmantotā platība – 1 700 hektāru. Vīnus gatavo 57 privātajos pagrabos, 2 kooperatīvu pagrabos un 9 vairumtirgotāju darītavās.”

Šie atjauninājumi ir ietverti sadaļā “Saikne ar ģeogrāfisko apgabalu”.

3. Vīnkoku kopšana

Veic šādus grozījumus:

— iespēja ‘Roussane’ un ‘Marsanne’ šķirnes vīnogulājus apgriezt pēc Gijo (Guyot) metodes vienkāršā formā,

— precizēti nosacījumi saistībā ar aizliegumu nezāles iznīcināt ar ķīmiskiem līdzekļiem,

— noteikums, ka vīnogulāju stādīšanu un stādījumu atjaunošanu veic ar stādāmo materiālu, kas apstrādāts ar karstu ūdeni, lai cīnītos pret vīnogulāju dzelti flavescence dorée,

— noteikums, ka apūdeņošana vīnogulāju veģetācijas periodā var tikt atļauta tad, ja iestājas ilgstošs sausums un ja tas traucē vīnogulāju pareizu fizioloģisko attīstību un vīnogu normālu ienākšanos; aizliegums izmantot jebkādas stacionāras apūdeņošanas iekārtas, kas uzstādītas stādījumu teritorijā.

Šie precizējumi ir ietverti vienotā dokumenta sadaļā “Vīndarības metodes”.

4. Gaistošā skābuma prasības

Tiek mainīts gaistošā skābuma kritērijs.

Līdz 1. decembrim nākamajā gadā pēc ražas novākšanas gada gaistošā skābuma saturs vīnos nepārsniedz 15,3 miliekvivalentus uz litru (tas atbilst 0,75 g/l sērskābes). Pēc minētā datuma gaistošā skābuma saturs vīnos nepārsniedz 18 miliekvivalentus uz litru (tas atbilst 0,88 g/l sērskābes).

Maksimālā robežvērtība 18 m.ekv./l ir norādīta vienotā dokumenta sadaļā “Vīna(-u) apraksts”.

5. Vīndarības metodes

Tiek pievienots aizliegums izmantot koksnes gabalus.

Šis grozījums ir ietverts vienotā dokumenta sadaļā “Īpašās vīndarības metodes”.

6. Pārejas pasākums

Tiek svītrots noteikums par atbilstību biezības noteikumiem pirms 2020. gada ražas, kura piemērošanas termiņš beidzās.

Šis atjauninājums vienoto dokumentu neietekmē.

7. Deklarēšanas pienākumi

Deklarēšanas pienākumus precizē šādi:

— deklarāciju par nosaukuma lietošanu nosūta aizsardzības un pārvaldības organizācijai ne vēlāk kā piecas dienas pēc ražas deklarācijas iesniegšanas termiņa beigām, un to sagatavo saskaņā ar aizsardzības un pārvaldības organizācijas noteikto paraugu,

— tiek precizēts, ka fasēšanas deklarāciju nosūta apstiprinātajai kontroles iestādei ne vēlāk kā desmit darba dienas pēc fasēšanas dienas un nevis pirms fasēšanas, kā tas bija agrāk.

No galveno pārbaudāmo parametru uzskaitījuma svītro ražas novākšanas uzraudzību uz vietas un fasēšanas uzraudzību uz vietas.

Šie grozījumi vienoto dokumentu neietekmē.

8. Kontroles iestāde

Ar aizsargāto cilmes vietas nosaukumu “Crozes-Hermitage” apzīmētā produkta specifikācijas III nodaļas II sadaļā “Ziņas par kontroles iestādi” atjaunina informāciju par kontroles iestādi. Pārbaudes veic kontroles iestāde CERTIPAQ, kas darbojas par kontroli atbildīgā Cilmes vietu un kvalitātes valsts institūta (INAO) pakļautībā, pamatojoties uz apstiprinātu pārbaužu plānu.

Šis atjauninājums ir ietverts vienotā dokumenta sadaļā “Kontaktinformācija”.

VIENOTS DOKUMENTS

1. Produkta nosaukums

“Crozes-Hermitage”

“Crozes-Ermitage”

2. Ģeogrāfiskās izcelsmes norādes veids

ACVN – aizsargāts cilmes vietas nosaukums

3. Vīnkopības produktu kategorijas

1. Vīns

4. Vīna(-u) apraksts

Analītiskās īpašības

Ar cilmes vietas nosaukumu “Crozes-Hermitage” vai “Crozes-Ermitage” apzīmē tikai nedzirkstošus baltvīnus un sarkanvīnus.

Šo vīnu spirta minimālā dabiskā tilpumkoncentrācija ir 10,5 %.

Ābolskābes saturs sarkanvīnos nepārsniedz 0,4 gramus uz litru.

Vīnos, kuru spirta dabiskā tilpumkoncentrācija ir 13,5 % vai mazāk, fermentējamo cukuru (glikozes un fruktozes) saturs nepārsniedz 3 gramus uz litru.

Vīnos, kuru spirta dabiskā tilpumkoncentrācija ir virs 13,5 %, fermentējamo cukuru (glikozes un fruktozes) saturs nepārsniedz 4 gramus uz litru.

Kopējais skābums un kopējais sēra dioksīda saturs atbilst Kopienas tiesību aktiem.

Vispārīgās analītiskās īpašības Maksimālais kopējais spirta saturs (tilp. %) 13 Minimālais faktiskais spirta saturs (tilp. %) Minimālais kopējais skābums Maksimālais gaistošais skābums (miliekvivalentos uz litru) 18 Maksimālais kopējais sēra dioksīda saturs (miligramos uz litru)

Organoleptiskās īpašības

Ģeomorfoloģiskās atšķirības starp ģeogrāfiskā apgabala ziemeļu un dienvidu daļu atspoguļojas arī vīnos, jo vīnkopji ir pratuši tās likt lietā un turpina gūt no tām labumu, pielāgojot vīnkoku kopšanas un vīndarības praksi. Izmantojot dabas apstākļu atšķirības un to ietekmi uz vīniem, ar kontrolēto cilmes vietas nosaukumu apzīmē apgabala dienvidos ražotos sarkanvīnus, kas ir patīkami, aromātiski, labi (bet ne pārmērīgi) strukturēti, vidēji ilgi glabājami, un no apgabala ziemeļu nogāzēs audzētajām vīnogām ražotos vīnus, no kuriem daži raudzējumi ir labāk strukturēti un piemērotāki izturēšanai. Visiem sarkanvīniem ir tumši granātsarkana krāsa, kas izturēšanas laikā iegūst oranžākas nianses.

Nelielākā daudzumā ražotie baltvīni ir dzidri, ar zaļiem lāsojumiem; vīnus izturot, parādās spilgtāki, zeltaināki toņi. Atkarībā no izmantotajām metodēm un īpaši no tā, kā vīndari kontrolē malolaktisko fermentāciju, šie vīni var būt:

— vai nu ar bagātīgu aromātu, kam raksturīgas citrusaugļus atgādinošas svaigu augļu notis un spilgts dzīvīgums; lai saglabātu šo aromātu svaigumu, šādi vīni ir baudāmi bez izturēšanas,

— vai arī ar aromātu, kurā izteiktākas ir ziedu un pikantuma notis, un lielāku treknumu; šādi vīni kļūst labāki pēc vidēji ilgas izturēšanas. Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) Minimālais kopējais skābums Maksimālais gaistošais skābums (miliekvivalentos uz litru) Maksimālais kopējais sēra dioksīda saturs (miligramos uz litru)

5. Vīndarības metodes

a. Īpašās vīndarības metodes

Audzēšanas prakse

— Vīnogulāju stādījumu minimālā biezība ir 4 000 vīnkoku uz hektāru.

— Katram vīnkokam ir ne vairāk par 2,5 kvadrātmetriem platības; šo platību aprēķina, rindstarpu platumu reizinot ar atstatumu starp vienas un tās pašas rindas vīnkokiem.

— Vīnogulāju rindstarpu platums nepārsniedz 2,5 m.

— Vīnkoku vainagus apgriež īsi (vainagu veido kausveidā vai Ruajā (Royat) kordona formā ar vienu vai diviem zariem), katram vīnkokam atstājot ne vairāk par 10 vīnstīgu pumpuriem.

— Ruajā kordona izveides periods ir ierobežots līdz 2 gadiem.

— Vainaga maksimālais augstums ir 0,6 metri; šo augstumu mēra no zemes līdz pamatzaru apakšējai daļai.

— ‘Roussanne B’ un ‘Marsanne B’ vīnkokus var arī apgriezt pēc Gijo metodes vienkāršā formā, atstājot ne vairāk par 8 vīnstīgu pumpuriem uz vīnstīgas un vienu augļzaru ar ne vairāk kā 2 vīnstīgu pumpuriem.

Apūdeņošana vīnogulāju veģetācijas periodā var tikt atļauta tikai tad, ja iestājas ilgstošs sausums un ja tas traucē vīnogulāju pareizu fizioloģisko attīstību un vīnogu normālu ienākšanos. Aizliegts izmantot jebkādas stacionāras apūdeņošanas iekārtas, kas uzstādītas stādījumu teritorijā.

Vīnogulāju stādīšanu un stādījumu atjaunošanu veic ar stādāmo materiālu, kas apstrādāts ar karstu ūdeni.

Īpašā vīndarības metode

Koksnes gabalu izmantošana ir aizliegta.

Līdztekus še iepriekš izklāstītajiem noteikumiem vīndarības metožu jomā jāievēro arī attiecīgās saistības, kas minētas Kopienas līmeņa tiesību aktos un Lauku un jūras zivsaimniecības kodeksā.

b. Maksimālais ražas iznākums

50 hektolitri no hektāra

6. Noteiktais ģeogrāfiskais apgabals

Vīnogu novākšana, vinifikācija un vīnu gatavošana notiek ģeogrāfiskajā apgabalā, ko Cilmes vietu un kvalitātes valsts institūts valsts kompetentās komitejas sanāksmē apstiprinājis 1989. gada 2. jūnijā.

Dienā, kad kompetentā valsts komiteja apstiprināja šo specifikāciju, minētais apgabals, pamatojoties uz 2019. gada administratīvi teritoriālo vienību oficiālo klasifikatoru, aptvēra šādu pašvaldību teritoriju.

Drôme departamentā –

šādu pašvaldību teritorija pilnībā: Beaumont-Monteux, Chanos-Curson, Crozes-Hermitage, Erôme, Gervans, Larnage, Pont-de-l’Isère, La Roche-de-Glun, Serves-sur-Rhône un Tain-l’Hermitage;

šādas pašvaldības teritorija daļēji: Mercurol-Veaunes – tikai deleģētās pašvaldības Mercurol teritorija.

7. Galvenās vīna vīnogu šķirnes

‘Marsanne B’

‘Roussanne B’

‘Syrah N’ – ‘Shiraz’

8. Saiknes apraksts

Saiknes veidošanā ietilpstošo dabas faktoru un cilvēkfaktoru apraksts

Ģeogrāfiskais apgabals atrodas uz ziemeļiem no Valansas (Valence) pilsētas, blakus Turnonas (Tournon) pašvaldības teritorijai Ronas (Rhône) kreisajā krastā – šī upe veido apgabala rietumu robežu.

Ziemeļos ģeogrāfiskais apgabals robežojas ar aizsargāto teritoriju “Cromlech-de-la-Roche-qui-danse” (terciārā perioda smilšakmens klintis, kas iezīmē savienojumu ar mezozoja iežiem). Austrumos un dienvidos dabiskas apgabala robežas veido attiecīgi Erbasas (Herbasse) un Izēras (lsère) upe. Tādējādi noteiktais ģeogrāfiskais apgabals atrodas 11 pašvaldību teritorijā Drôme departamentā.

Šie vīndārzi atrodas galvenokārt Ronas ielejas tuvumā un ir starp vistālāk dienvidos esošajiem vīndārziem, kam izmanto kontrolētos cilmes vietas nosaukumus, kuri ietilpst “Côtes du Rhône septentrionales” grupā.

Ronas ielejas kontrolēto cilmes vietas nosaukumu organizācijā kontrolētais cilmes vietas nosaukums “Crozes-Hermitage” ietilpst grupā “Crus des Côtes du Rhône”.

“Crozes-Hermitage” tāpat kā visi pašreizējie kontrolētie cilmes vietas nosaukumi, kas reģistrēti “Côtes du Rhône” reģiona ziemeļu daļā, pieder Allobroges teritorijai. Šajā teritorijā vīnogulāju audzēšana aizsākās ne vēlāk kā romiešu okupācijas laikā, proti, laikā no 124. gada p. m. ē. (alobrogu pakļaušana) līdz 61. gadam p. m. ē. (pēdējās alobrogu sacelšanās apspiešana). Kopš tā laika Allobroges tika pārdēvēta par Vienneses vai cité de Vienne.

Protams, kontrolētais cilmes vietas nosaukums “Crozes-Hermitage” ir saistīts ar tāda paša nosaukuma pašvaldību. Kopš kontrolētā cilmes vietas nosaukuma atzīšanas ar 1937. gada 4. marta dekrētu vienīgi šīs pašvaldības teritorijā ražotajam vīnam var izmantot nosaukumu “Crozes-Hermitage”. Vairāki dokumenti apstiprina saikni starp eremītu klātbūtni un nogāzes nosaukuma maiņu – agrāk to dēvēja par “Saint-Christophe” nogāzi, vēlāk – par “coteau de l’Ermitage”, un no šā nosaukuma cēlies kontrolētais cilmes vietas nosaukums “Hermitage”, kā arī attiecīgo pašvaldību teritoriju nosaukumi. Pateicoties pēckara gados gūtajai labklājībai, zinātības apmaiņai un vīndārzu paplašināšanai, 1952. gadā ģeogrāfiskais apgabals tika palielināts – kopš tā laika tas ietver nevis vienas, bet 11 pašvaldību teritoriju.

2019. gadā “Crozes-Hermitage” bija nozīmīgākais kontrolētais cilmes vietas nosaukums “Côtes du Rhône” reģiona ziemeļu daļā – tā vidējais produkcijas apjoms gadā bija 80 400 hektolitru, izmantotā platība – 1 700 hektāru. Vīnus gatavo 57 privātajos pagrabos, 2 kooperatīvu pagrabos un 9 vairumtirgotāju darītavās.

Cēloniskā mijiedarbība

Ronas kreisajā krastā satiekas, no vienas puses, Lionas klimats un novietojums ģeogrāfiskajā platumā tuvu 45. paralēlei, kas nodrošina joprojām jūtamu labvēlīgu Vidusjūras ietekmi un topogrāfiju, kurā nogāzes kontrastē ar plašiem līdzenumiem, un, no otras puses, daudzveidīgi ģeoloģiski veidojumi – no kristālisko iežu klintīm līdz kvartāra perioda terasēm; tas viss nodrošina reģionam raksturīgo trīs šķirņu (‘Syrah N’, ‘Marsanne B’ un ‘Roussanne B’) vīnogulājiem optimālus augšanas un vīnogu nogatavošanās apstākļus.

Šie nobriešanai labvēlīgie apstākļi ļauj veidot īpašu vīnu raksturu, kas piemīt šiem vīniem, kuri ir līdzīgi vīniem ar kontrolētos cilmes vietas nosaukumu “Hermitage”, tomēr no tiem atšķiras, īpaši ar to, ka sarkanvīnu struktūra ir maigāka un baltvīni ir kontrastaināki.

Lionas vīndarības kongresa degustācijas komiteja 1846. gadā “Crozes-Hermitage” vīnu salīdzināja ar tā prestižo kaimiņu “Hermitage” vīnu šādi (avots – “Atlas de la France Vinicole de L. Larmat”, 1943. gada izdevums): “Ja tas nav brālis, tas noteikti ir tuvs brālēns.”

Hermitage reģiona vīni ir pieminēti Parīzes vīnziņu oficiālajā žurnālā “Le Sommelier” 1943. gadā – tas apliecina, ka gan sarkanvīni, gan baltvīni no šā reģiona jau bija guvuši zināmu reputāciju. Attiecībā uz sarkanvīniem un baltvīniem žurnālā, protams, pieminēta Crozes-Hermitage pašvaldība, un līdztekus minētas tādas pašvaldības vai ģeogrāfiskie rajoni kā Château-Larnage, Chassis, runājot par sarkanvīniem, un Mercurol, runājot par baltvīniem.

Papildus šīm norādēm, šķiet, “Crozes-Hermitage” vīnu īpašības bieži aprakstītas, izmantojot kopīgo apzīmējumu “vīni “Hermitage””, ar to raksturojot vīnus, kas apzīmēti ar kontrolētajiem cilmes vietas nosaukumiem “Hermitage” un “Crozes-Hermitage”. Šā iemesla dēļ ir maz tiešu avotu, kas skaidri norāda tieši uz “Crozes-Hermitage” vīnu reputāciju vai atpazīstamību.

Iedzīvotāju savstarpējā sadarbošanās ir ļāvusi pastāvīgi uzlabot vīnu kvalitāti, daloties ar ražošanas līdzekļiem, kopīgi īstenojot tirdzniecību spēcīgā kooperatīvā sistēmā un vēlāk veidojot daudzus privātos pagrabus, kuriem ir ciešas saiknes ar vietējiem tirdzniecības uzņēmumiem. Šāda cilvēku organizēšanās, rūpējoties par kopīgo produktu, ir panākusi kontrolētā cilmes vietas nosaukuma atzīšanu 1937. gadā, tātad tikai divus gadus pēc tam, kad parādījās pirmās atzīšanas iespējas.

9. Citi būtiski nosacījumi (iepakojums, marķēšana, citas prasības)

Tiešās apkaimes apgabals

Tiesiskais regulējums:

valsts tiesību akti

Papildu nosacījuma veids:

atkāpe attiecībā uz ražošanu noteiktajā ģeogrāfiskajā apgabalā

Nosacījuma apraksts:

tiešās apkaimes apgabalu, kas atkāpes kārtā noteikts vīnu vinifikācijai un gatavošanai, veido šādu pašvaldību teritorija:

— Ardèche departamentā: Alboussière, Andance, Ardoix, Arlebosc, Arras-sur-Rhône, Boffres, Bogy, Champagne, Champis, Charmes-sur-Rhône, Charnas, Châteaubourg, Cheminas, Colombier-le-Cardinal, Cornas, Eclassan, Etables, Félines, Gilhac-et-Bruzac, Glun, Guilherand-Granges, Lemps, Limony, Mauves, Ozon, Peaugres, Peyraud, Plats, Quintenas, Saint-Barthélemy-le-Plain, Saint-Cyr, Saint-Georges-les-Bains, Saint-Romain-d’Ay, Saint-Romain-de-Lerps Sarras, Sécheras, Serrières, Saint-Désirat, Saint-Etienne-de-Valoux, Saint-Jean-de-Muzols, Saint-Péray, Soyons, Talencieux, Thorrenc, Toulaud, Tournon-sur-Rhône, Vernosc-lès-Annonay, Vinzieux un Vion,

— Drôme departamentā: Albon, Andancette, Beausemblant, Bourg-lès-Valence, Chantemerle-les-Blés, Châteauneuf-sur-Isère, Chavannes, Clérieux, Granges-les-Beaumont, Laveyron, La Motte-de-Galaure, Ponsas, Saint-Barthélemy-de-Vals, Saint-Donat-sur-l’Herbasse, Saint-Rambert-d’Albon, Saint-Uze, Saint-Vallier, Triors, Valence un Mercurol-Veaunes – tikai deleģētās pašvaldības Veaunes teritorija,

— Isère departamentā: Chonas-l’Amballan, Le Péage-de-Roussillon, Reventin-Vaugris, Les Roches-de-Condrieu, Sablons, Saint-Alban-du-Rhône, Saint-Clair-du-Rhône, Saint-Maurice-l’Exil, Salaise-sur-Sanne, Seyssuel, Vienne,

— Loire departamentā: Bessey, La Chapelle-Villars, Chavanay, Chuyer, Lupe, Maclas, Malleval, Pélussin, Roisey, Saint-Michel-sur-Rhône, Saint-Pierre-de-Bœuf, Saint-Romain-en-Jarez un Vérin,

— Rhône departamentā: Ampuis, Condrieu, Les Haies, Loire-sur-Rhône, Longes, Sainte-Colombe, Saint-Cyr-sur-le-Rhône, Saint-Romain-en-Gal un Tupin-et-Semons.

Tiesiskais regulējums:

valsts tiesību akti

Papildu nosacījuma veids:

papildu noteikumi par marķēšanu

Nosacījuma apraksts:

a) Ar šo kontrolēto cilmes vietas nosaukumu apzīmēto vīnu marķējumā var norādīt mazākas ģeogrāfiskās vienības nosaukumu ar nosacījumu, ka: — tā ir zemes kadastrā reģistrēta apdzīvota vieta, — šis nosaukums ir ierakstīts ražas deklarācijā.

b) Ar šo kontrolēto cilmes vietas nosaukumu apzīmēto vīnu marķējumā var norādīt lielākas ģeogrāfiskās vienības nosaukumu “Cru des Côtes du Rhône” vai “Vignobles de la Vallée du Rhône”. Lielākās ģeogrāfiskās vienības nosaukuma “Vignobles de la Vallée du Rhône” izmantošanas nosacījumi ir noteikti līgumā, kas noslēgts starp dažādajām attiecīgajām aizsardzības un pārvaldības organizācijām.

Saite uz produkta specifikāciju

http://info.agriculture.gouv.fr/gedei/site/bo-agri/document_administratif-3ec388fa-9959-43d8-ba81-8b4d3d9a8288

(1) OV L 9, 11.1.2019., 2. lpp.